pskcjeΑπόφαση του Γενικού Δικαστηρίου (τρίτο τμήμα) της 5ης Οκτωβρίου 2016 – European Children’s Fashion Association και Instituto de Economía Pública κατά EACEA

(Υπόθεση T‑724/14)

«Ρήτρα διαιτησίας — Συμφωνία επιχορηγήσεως που συνήφθη στο πλαίσιο του προγράμματος δράσεως “Lifelong Learning (2007-2013)” — Έργο “Brand & Merchandising manager for SMEs in the childrens’ product sector” — Προσφυγή ακυρώσεως — Πράξη μη δεκτική προσφυγής — Πράξη εντασσόμενη σε καθαρά συμβατικό πλαίσιο με το οποίο είναι αναπόσπαστα συνδεδεμένη — Απαράδεκτο — Μη επιλέξιμες δαπάνες — Επιστροφή των καταβληθέντων ποσών — Έκθεση ελέγχου»

1. Ένδικη διαδικασία — Νομική βάση του ασκούμενου ενδίκου βοηθήματος — Η επιλογή της εναπόκειται στον προσφεύγοντα και όχι στον δικαστή της Ένωσης (βλ. σκέψη 30)

2. Προσφυγή ακυρώσεως — Προσφυγή που αφορά, στην πραγματικότητα, διαφορά συμβατικής φύσεως — Ακύρωση εγγράφου προκαταρκτικής ενημερώσεως και χρεωστικού σημειώματος που εκδόθηκαν από τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού (EACEA) — Αναρμοδιότητα του δικαστή της Ένωσης — Απαράδεκτο (Άρθρα 263 ΣΛΕΕ, 272 ΣΛΕΕ και 288 ΣΛΕΕ) (βλ. σκέψεις 33-37)

3. Δίκαιο της Ευρωπαϊκής Ένωσης — Αρχές — Δικαιώματα άμυνας — Εφαρμογή στις διοικητικές διαδικασίες που κινεί θεσμικό όργανο ή άλλο όργανο της Ένωσης — Περιεχόμενο — Εφαρμογή στην περίπτωση διαδικασίας εισπράξεως απαιτήσεων από σύμβαση κατά δικαιούχου επιχορηγήσεως των ευρωπαϊκών ταμείων — Αποκλείεται — Όρια — Τήρηση της αρχής της εκατέρωθεν ακροάσεως στο πλαίσιο της διαδικασίας οικονομικού ελέγχου (Άρθρο 272 ΣΛΕΕ) (βλ. σκέψη 48)

4. Ένδικη διαδικασία — Εισαγωγικό δικόγραφο — Τυπικά στοιχεία — Συνοπτική έκθεση των προβαλλόμενων ισχυρισμών — Αοριστία — Απαράδεκτο — Παραπομπή στο σύνολο των παραρτημάτων — Απαράδεκτο (Οργανισμός του Δικαστηρίου, άρθρα 21, εδ. 1, και 53, εδ. 1· Κανονισμός Διαδικασίας του Γενικού Δικαστηρίου, άρθρο 76, στοιχείο δʹ) (βλ. σκέψεις 62, 104)

5. Ένδικη διαδικασία — Άσκηση αγωγής ενώπιον του Γενικού Δικαστηρίου βάσει ρήτρας διαιτησίας — Ισχυρισμοί — Ελλιπής ή ανεπαρκής αιτιολογία — Αλυσιτελής λόγος — Απόρριψη (Άρθρα 272 ΣΛΕΕ και 296 ΣΛΕΕ) (βλ. σκέψη 69)

6. Δίκαιο της Ευρωπαϊκής Ένωσης — Αρχές — Αναλογικότητα — Περιεχόμενο — Τήρηση από τα θεσμικά όργανα της Ένωσης όσον αφορά πράξεις που εντάσσονται σε συμβατικό πλαίσιο (Άρθρο 5 § 4 ΣΕΕ) (βλ. σκέψη 73)

7. Ένδικη διαδικασία — Άσκηση αγωγής ενώπιον του Γενικού Δικαστηρίου βάσει ρήτρας διαιτησίας — Ισχυρισμοί — Παραβίαση της αρχής της δικαιολογημένης εμπιστοσύνης — Αλυσιτελής ισχυρισμός — Απόρριψη (Άρθρο 272 ΣΛΕΕ) (βλ. σκέψεις 75-77)

8. Ένδικη διαδικασία — Άσκηση αγωγής ενώπιον του Γενικού Δικαστηρίου βάσει ρήτρας διαιτησίας — Ισχυρισμοί — Κατάχρηση εξουσίας — Αλυσιτελής ισχυρισμός — Απόρριψη (Άρθρα 263 ΣΛΕΕ και 272 ΣΛΕΕ) (βλ. σκέψεις 78, 79)

9. Προϋπολογισμός της Ευρωπαϊκής Ένωσης — Χρηματοδοτική συνδρομή της Ένωσης — Υποχρέωση του δικαιούχου να τηρεί τους όρους χορηγήσεως της συνδρομής — Χρηματοδότηση η οποία αφορά μόνο δαπάνες που όντως πραγματοποιήθηκαν — Αιτιολόγηση του υποστατού των δηλωθεισών δαπανών — Απουσία — Μη επιλέξιμες δαπάνες — Καλή τεχνική εκτέλεση των έργων τα οποία αφορά η χρηματοδοτική συνδρομή της Ένωσης — Δεν ασκεί επιρροή (Άρθρο 317 ΣΛΕΕ) (βλ. σκέψεις 94, 95)

10. Ένδικη διαδικασία — Προβολή νέων ισχυρισμών κατά τη διάρκεια της δίκης — Ισχυρισμός που προβάλλεται για πρώτη φορά κατά το στάδιο του υπομνήματος απαντήσεως και δεν αποτελεί ανάπτυξη ισχυρισμού που προβλήθηκε προηγουμένως — Απαράδεκτο (Κανονισμός Διαδικασίας του Γενικού Δικαστηρίου, άρθρα 76, στοιχείο δʹ, και 84 § 1) (βλ. σκέψεις 110, 112)

11. Ένδικη διαδικασία — Άσκηση αγωγής ενώπιον του Γενικού Δικαστηρίου βάσει ρήτρας διαιτησίας — Σύμβαση για τη χορήγηση χρηματοδοτικής συνδρομής εκ μέρους της Ένωσης για την υλοποίηση έργου στον τομέα της εκπαιδεύσεως και της καταρτίσεως — Αίτημα περί διορισμού εμπειρογνώμονα στο πλαίσιο της δικαιολογήσεως των πραγματοποιηθεισών δαπανών — Απόρριψη — Βάρος αποδείξεως που φέρει ο ενάγων δυνάμει της συμβάσεως επιχορηγήσεως (Άρθρο 272 ΣΛΕΕ· Κανονισμός Διαδικασίας του Γενικού Δικαστηρίου, άρθρα 68 έως 70) (βλ. σκέψη 137)

Αντικείμενο

Αγωγή, βάσει του άρθρου 272 ΣΛΕΕ, με αίτημα να αναγνωριστεί ότι ο EACEA δεν δικαιούται να ζητεί την επιστροφή των επιχορηγήσεων που καταβλήθηκαν στην πρώτη προσφεύγουσα-ενάγουσα δυνάμει της συμβάσεως που συνήφθη για την υλοποίηση του έργου «Brand & Merchandising manager for SMEs in the childrens’ product sector» και, επικουρικώς προσφυγή, βάσει του άρθρου 263 ΣΛΕΕ, με αίτημα την ακύρωση, αφενός, του εγγράφου προκαταρτικής ενημερώσεως, της 1ης Αυγούστου 2014, με το οποίο ο EACEA ενημέρωσε την πρώτη προσφεύγουσα-ενάγουσα ότι όφειλε να επιστρέψει το ποσό των 82378,81 ευρώ κατόπιν ελέγχου που διεξήχθη όσον αφορά το εν λόγω έργο, και, αφετέρου, του χρεωστικού σημειώματος αριθ. 3241401420, το οποίο εξέδωσε ο EACEA στις 5 Αυγούστου 2014 για την επιστροφή του εν λόγω ποσού.

Διατακτικό

Το Γενικό Δικαστήριο αποφασίζει:

1) Απορρίπτει την προσφυγή-αγωγή.